Ministrul Sănătăţii, Alexandru Rafila, a declarat luni, 25 martie, că o reformă a spitalelor din administraţia bucureşteană este necesară pentru că sunt foarte multe lucruri care nu funcţionează. Ministrul a mai spus că spitalul Colentina a funcţionat două luni de zile fără autorizaţie sanitară. Acesta a subliniat că nu se vor desfiinţa spitale, dar că sunt necesare măsuri împotriva neregulilor.
"Spitalele din subordinea Primăriei Capitalei au un coordonator în momentul de faţă, se numeşte ASSMB (..) E o doamnă foarte inimoasă, foarte vocală acolo, doamna Sivache. Am avut foarte multe probleme cu aceste spitale din subordinea Primăriei", a declarat ministrul Sănătăţii, arătând că "Spitalul Colentina funcţionează fără autorizaţie sanitară de funcţionare, a funcţionat două luni de zile, iar alte spitale au probleme serioase".
Alexandru Rafila a precizat despre spitalul Colentina că "i-a expirat autorizaţia sanitară la sfârşitul anului trecut, în luna ianuarie şi nu a avut autorizaţia sanitară în luna ianuarie şi o parte din luna februarie".
"Imediat cum am aflat acest lucru am trimis Direcţia de Sănătate Publică, avem un raport complet al evaluării activităţilor acolo în spitale. Între timp, cred că a fost obţinută această autorizaţie dar este regretabil că un manager al unui spital aflat în subordinea primăriei nu ştia că spitalul nu are autorizaţie", a arătat Rafila, precizând că va pune la dispoziţie acest raport al corpului de control.
Ministrul Sănătăţii a mai spus că "o reformă a spitalelor din administraţia bucureşteană este necesară, pentru că este clar că acolo sunt foarte multe lucruri care nu funcţionează".